Skrywer vertel dogter se riller storie | News24
Skrywer vertel dogter se riller storie
Vryskutjoernalis en nie-fiksie skrywer, Carla van der Spuy, stel op 25 Augustus haar nuwe boek, Mishandel, Misbruik, Misken - Joey Haarhoff Was My Ma, bekend. Foto: VERSKAF
CARLA van der Spuy, 'n welbekende plaaslike vryskutjoernalis en nie-fiksie skrywer, het die uitdagende taak aangepak om die storie van Amor van der Westhuyzen te vertel in haar nuutste boek, Mishandel, Misbruik, Misken - Joey Haarhoff Was My Ma, wat op 25 Augustus in Port Elizabeth bekendge-stel word.
Amor is die dogter van Joey Haarhoff wat saam met die pedofiel Gert van Rooyen ses meisies ontvoer het in die laat 1980's.
Sy was deur die loop van haar kinderjare fisiek en emosioneel mishandel deur beide haar ouers. Alhoewel sy 'n getroude vrou was toe die ontvoerings plaagevind het, het dit 'n baie groot impak op haar lewe gehad.
Mishandel, Misbruik, Misken - Joey Haarhoff Was My Ma vertel die ontsagwekkende storie van Amor se kinderjare en die tydperk na die ont- voerings.
Van der Spuy het haar inspirasie vir die boek gekry deur 'n onderhoud wat Hilda van Dyk van Huisgenoot met Amor gevoer het.
Amor het genoem dat sy 'n boek oor haar lewe wil skryf en Van Dyk, wat saam met Van der Spuy se dogter op universiteit was, het haar ge-vra of sy belang sou stel om die storie op papier vas te vang.
Die boek is geskryf oor 'n tydperk van vyf maande waartydens Van der Spuy verskeie onderhoude met Amor gevoer het.
"Die boek is gemik daarop om mense wat slagoffers van huislike geweld en ander negatiewe omstandighede was, te bemoedig en te verseker dat daar met harde werk wel 'n oplossing is," het Van der Spuy gesê.
Die boekbekendstelling vind môre, 25 Augustus, om 6nm by die GFI Gallery in Parkweg plaas. Dit is gratis en oop vir almal om by te woon.